৭২ ঘন্টার জন্য সিল করা হল ইন্দো-নেপাল বর্ডার! কেন জানেন?

ওয়েব ডেস্ক: বিহার বিধানসভা নির্বাচনের (Bihar Assembly Election) দ্বিতীয় দফার ভোটগ্রহণের আগে নিরাপত্তা ব্যবস্থা আরও কড়া করেছে প্রশাসন। ইতিমধ্যে বন্ধ করা হয়েছে ভারত-নেপাল সীমান্ত (India-Nepal Border)। জানা গিয়েছে, শনিবার সন্ধ্যা থেকে শুরু করে আগামী ৭২ ঘণ্টার জন্য বন্ধ রাখা হয়েছে দুই দেশের বর্ডার। সীমান্ত সংলগ্ন নেপালের একাধিক জেলা, সারলাহি, মহোত্তরি ও রাউতহাটের প্রশাসন ইতিমধ্যেই সীমান্তপথ সিল করে দিয়েছে বলে খবর। এদিকে বন্ধ রাখা হয়েছে বিহারের রক্সৌল–নরকটিয়া সেনসিটিভ জোনও।

শুধু মহোত্তরী জেলাতেই ১১টি সীমান্ত পয়েন্ট সম্পূর্ণরূপে বন্ধ করা হয়েছে। জেলার সহকারী প্রধান জেলা আধিকারিক সঞ্জয় কুমার পোখরেল জানিয়েছেন, “বিহারে ১১ নভেম্বর নির্বাচন হবে। নিরাপত্তার স্বার্থে সীমান্তে মানুষের যাতায়াত বন্ধ রাখা হয়েছে। মহোত্তরির সব সীমান্তপথ ৮ নভেম্বর সন্ধ্যা ৬টা থেকে ১১ নভেম্বর সন্ধ্যা ৬টা পর্যন্ত বন্ধ থাকবে।”

আরও পড়ুন: BJP-র সঙ্গে জোটের জল্পনা উড়িয়ে বিরাট মন্তব্য প্রশান্ত কিশোরের

এই সময়ের মধ্যে জরুরি পরিস্থিতি ছাড়া অন্য কোনও ধরনের সীমান্ত পারাপার সম্পূর্ণ নিষিদ্ধ থাকবে বলে জানা গিয়েছে। কেবলমাত্র চিকিৎসা বা অন্য জরুরি প্রয়োজন ছাড়া সীমান্ত অতিক্রমের সমস্ত রকম অনুমতি স্থগিত থাকবে ৭২ ঘন্টার জন্য। বর্তমানে ভারত ও নেপাল- দুই দেশের নিরাপত্তা বাহিনী সীমান্তে যৌথভাবে টহল দিচ্ছে।

প্রসঙ্গত, মঙ্গলবার বিহারে দ্বিতীয় দফার ভোটগ্রহণ হবে। মোট ২০টি জেলায় ১২২টি আসনে ভোট হবে এদিন। এই পর্বে ১,৩০২ জন প্রার্থী প্রতিদ্বন্দ্বিতা করছেন, যার মধ্যে প্রায় ১০ শতাংশ মহিলা প্রার্থী। ভোটগ্রহণ হবে ৪৫,৩৯৯টি কেন্দ্রে, এবং মোট ভোটারের সংখ্যা প্রায় ৩.৭০ কোটি। প্রথম দফায় ১৮টি জেলায় ১২১টি আসনে ভোটগ্রহণ হয়েছে। বিহারের বিধানসভা নির্বাচনের ফলাফল ঘোষণা করা হবে শুক্রবার।